b'\n_START_ARTICLE_\nVokie\xc4\x8di\xc5\xb3 Austrija\n_START_SECTION_\n\xe2\x80\x9eVokie\xc4\x8di\xc5\xb3 Austrijos respublikos\xe2\x80\x9c susik\xc5\xabrimas\n_START_PARAGRAPH_\nPo Austrijos-Vengrijos imperijos i\xc5\xa1irimo besibaigiant Pirmajam pasauliniam karui, 1918 m. spalio 21 d. vokie\xc4\x8di\xc5\xb3 gyvenam\xc5\xb3 teritorij\xc5\xb3 atstovai, i\xc5\xa1rinkti dar 1911 m., susirinko \xc5\xbdemutin\xc4\x97s Austrijos landtago r\xc5\xabmuose Vienoje kaip \xe2\x80\x9eLaikinasis savaranki\xc5\xa1kos Vokie\xc4\x8di\xc5\xb3 Austrijos valstyb\xc4\x97s nacionalinis susirinkimas\xe2\x80\x9c. 1918 m. spalio 30 d. buvo i\xc5\xa1rinkta valstyb\xc4\x97s taryba (vyriausyb\xc4\x97). Susirinkimo pirmininkais i\xc5\xa1rinktas Vokie\xc4\x8di\xc5\xb3 nacionalinio jud\xc4\x97jimo atstovas Franz Dinghofer, krik\xc5\xa1\xc4\x8dionis socialistas Jodok Fink ir socialdemokratas Karl Seitz._NEWLINE_Po Vittorio Veneto kautyni\xc5\xb3 ital\xc5\xb3 frontas buvo pralau\xc5\xbetas, ir Austrija buvo priversta Padujoje pasira\xc5\xa1yti karo paliaubas. 1918 m. lapkri\xc4\x8dio 11 d. sosto atsisak\xc4\x97 imperatorius Karolis I-asis. _NEWLINE_Veikiant vokie\xc4\x8di\xc5\xb3 revoliucijai 1918 m. lapkri\xc4\x8dio m\xc4\x97nes\xc4\xaf buvo siekiama sudaryti demokratin\xc4\x99 Austrijos respublik\xc4\x85, kuri b\xc5\xabt\xc5\xb3 vokie\xc4\x8di\xc5\xb3 respublikos dalimi. Sekdami Wilsono programa vokie\xc4\x8diai austrai nor\xc4\x97jo prijungti prie savo valstyb\xc4\x97s vokie\xc4\x8di\xc5\xb3 gyvenamas teritorijas \xc4\x8cekijoje, Galicijoje ir Bukovinoje, ta\xc4\x8diau \xc5\xa1iems tikslams pasiprie\xc5\xa1ino \xc4\x8dekai, italai ir jugoslavai, kurie okupavo dal\xc4\xaf Austrijos \xc5\xbeemi\xc5\xb3. \xc5\xa0alyje siaut\xc4\x97 badas, tr\xc5\xabko kuro. Laikin\xc4\x85j\xc4\xaf nacionalin\xc4\xaf susirinkim\xc4\x85 pakeit\xc4\x97 steigiamasis susirinkimas, kuriame stipriausiomis partijomis buvo socialdemokratai, krik\xc5\xa1\xc4\x8dionys socialistai ir vokie\xc4\x8di\xc5\xb3 tautinink\xc5\xb3 partija. Buvo paskelbta apie Habsburg\xc5\xb3 dinastijos, titul\xc5\xb3 ir ordin\xc5\xb3 panaikinim\xc4\x85, prad\xc4\x97tos socialin\xc4\x97s reformos. Steigiamajam susirinkimui teko kovoti su separatistiniais Austrijos dali\xc5\xb3 jud\xc4\x97jimais (Tirolis, Karintija) ir su komunistiniu jud\xc4\x97jimu. 1919 m. kovo m\xc4\x97n. sudarytas koalicinis kabinetas, kuriam vadovavo Renner._NEWLINE_1919 m. rugs\xc4\x97jo 10 d. valstyb\xc4\x97s kancleris Karl Renner pasira\xc5\xa1\xc4\x97 Sen \xc5\xbdermeno sutart\xc4\xaf. Ratifikuojant \xc5\xa1i\xc4\x85 sutart\xc4\xaf nacionalinis susirinkimas spalio 21 d. pagal sutarties s\xc4\x85lygas pakeit\xc4\x97 respublikos pavadinim\xc4\x85 i\xc5\xa1 Vokie\xc4\x8di\xc5\xb3 Austrijos \xc4\xaf Austrij\xc4\x85.'